b'\n_START_ARTICLE_\nKev\xc3\xa4tp\xc3\xb6rri\xc3\xa4inen\n_START_PARAGRAPH_\nKev\xc3\xa4tp\xc3\xb6rri\xc3\xa4inen on vuosittain kev\xc3\xa4\xc3\xa4ll\xc3\xa4 julkaistava Helsingin ala-asteiden (ennen peruskoulu-uudistusta kansakoulujen) oppilaiden kev\xc3\xa4isi\xc3\xa4 tarinoita ja kuvia sis\xc3\xa4lt\xc3\xa4v\xc3\xa4 lehti. Lehte\xc3\xa4 julkaisee Helsingin luokanopettajat ry. Lehden perusti kansakoulunopettaja Valle Ojaniemi vuonna 1949 Helsingin opettajayhdistyksen Onni Laukaman ehdotuksesta. Ojaniemi my\xc3\xb6s toimi lehden ensimm\xc3\xa4isen\xc3\xa4 p\xc3\xa4\xc3\xa4toimittajana vuosina 1949\xe2\x80\x931958._NEWLINE_Tarinoiden aihepiirit vaihtuvat vuosittain, mutta k\xc3\xa4sittelev\xc3\xa4t yleens\xc3\xa4 lehden nimikkoampiaisen, P\xc3\xb6rrin, seikkailuja erilaisissa ymp\xc3\xa4rist\xc3\xb6iss\xc3\xa4. Aiheina on usein my\xc3\xb6s ajankohtaisia asioita. Koululaisten l\xc3\xa4hett\xc3\xa4mist\xc3\xa4 tarinoista ja kuvista lehden toimitus valitsee julkaisuun sopivimmat, jotka p\xc3\xa4\xc3\xa4tyv\xc3\xa4t lehteen t\xc3\xa4ysin alkuper\xc3\xa4isess\xc3\xa4 muodossaan. Tarinat ovat usein lyhyit\xc3\xa4 ja mukana on joka vuosi my\xc3\xb6s vitsi- ja teht\xc3\xa4v\xc3\xa4osiot. Koululaiset myyv\xc3\xa4t lehte\xc3\xa4 itse kiert\xc3\xa4m\xc3\xa4ll\xc3\xa4 l\xc3\xa4hiseudun taloissa. Myynnist\xc3\xa4 saadut rahat menev\xc3\xa4t usein luokan rahastoon leirikoulua tai stipendej\xc3\xa4 varten._NEWLINE_Uutisvuoto-ohjelmassa on ajoittain k\xc3\xa4ytetty Kev\xc3\xa4tp\xc3\xb6rri\xc3\xa4inen-lehte\xc3\xa4 kysymysten l\xc3\xa4hteen\xc3\xa4. Kev\xc3\xa4tp\xc3\xb6rri\xc3\xa4inen maksoi vuonna 2000 noin 1,70 euroa, vuonna 2010 lehti maksoi 4 euroa.'